嘗新茶
作者：王洋
朝代：宋

paragraphs: 僧催坐夏麥留寒，吳人未御絺綌單。
溪雲谷雨作昏翳，思假快飲消沈煩。
商人遠處抱珪璧，千里來從建溪側。
報云蟄戶起驚雷，鞭走龍蛇鬼神力。
色新茗嫩取相宜，留得一年春雪白。
先修天貢奉珍團，次向人間散春色。
僧窗虛白無埃塵，碾寬羅細杯勺勻。
寒泉一種已清絕，况此靈品天香新。
人間富貴有除折，靜中此味真殊絕。
誰言僧飯獨蕭條，勝處誰容較優劣。